Projekts

2015.gada Rīkojums Nr.

Rīgā (prot. Nr. .§)

### Par atteikumu atvērt studiju virzienu “Viesnīcu un restorānu serviss, tūrisma un atpūtas organizācija“ sabiedrībā ar ierobežotu atbildību „HOTEL SCHOOL” Viesnīcu biznesa koledža

1. Ministru kabinets (adrese – Brīvības bulvāris 36, Rīga, LV-1520), pamatojoties uz Augstskolu likuma 55.2 panta trešo daļu, ir izvērtējis sabiedrības ar ierobežotu atbildību “HOTEL SCHOOL” Viesnīcu biznesa koledža (izglītības iestādes reģistrācijas numurs 3347802926, adrese – Smilšu ielā 3, Rīga, LV-1050) (turpmāk – koledža) pieejamos resursus un koledžas studiju virziena „Viesnīcu un restorānu serviss, tūrisma un atpūtas organizācija” atbilstību valsts attīstības prioritātēm un konstatē:

1.1. koledža 2013.gada 6.decembrī iesniedza Izglītības un zinātnes ministrijā iesniegumu pirmā līmeņa profesionālās augstākās izglītības studiju programmas “Viesnīcu vadība”, kura atbilst koledžas jaunajam studiju virzienam „Viesnīcu un restorānu serviss, tūrisma un atpūtas organizācija”, licencēšanai, kā arī dokumentu kopu “Pirmā līmeņa augstākās izglītības studiju programmas “Viesnīcu vadība” studiju satura un realizācijas apraksts” (turpmāk – koledžas iesniegums);

1.2. saskaņā ar Augstskolu likuma 55.2 panta trešo daļu, ja augstskola vai koledža iesniedz licencēšanai studiju programmu jaunā augstskolas vai koledžas studiju virzienā, Ministru kabinets pieņem lēmumu par jauna studiju virziena atvēršanu attiecīgajā augstskolā vai koledžā;

1.3. saskaņā ar Ministru kabineta 2013.gada 25.aprīļa noteikumu Nr.230 „Studiju programmu licencēšanas noteikumi” (turpmāk – licencēšanas noteikumi) 14.punktu, ja augstskola vai koledža iesniedz licencēšanai studiju programmu, kura atbilst jaunam studiju virzienam augstskolā vai koledžā, pirms jautājuma par studiju programmas licencēšanu izskatīšanas Studiju programmu licencēšanas komisija apstiprina ekspertu, kurš izvērtē augstskolai vai koledžai pieejamos resursus un mēneša laikā no iesnieguma saņemšanas dienas sniedz atzinumu Izglītības un zinātnes ministrijai;

1.4. Studiju programmu licencēšanas komisija, pamatojoties uz licencēšanas noteikumu 6.2.apakšpunktu, 2013.gada 18.decembra sēdē apstiprināja atbilstošās nozares ekspertu (turpmāk – eksperts) studiju programmas izvērtēšanai un koledžai pieejamo resursu izvērtēšanai licencēšanas noteikumu 14.punktā paredzētajā gadījumā;

1.5. Izglītības un zinātnes ministrijā tika iesniegts eksperta atzinums par koledžai pieejamiem resursiem. Izvērtējot koledžai pieejamos resursus un papildu saņemto informāciju, eksperts norāda, ka koledžas akadēmiskie resursi ir atbilstoši studiju programmas īstenošanas prasībām, bet materiāltehnisko resursu nodrošinājums nevar tikt vērtēts kā pietiekams kvalitatīvu studiju īstenošanai, un studiju programma nevar tikt vērtēta kā ilgtspējīga. Eksperta vizītes laikā bibliotēkas resursi bija nepilnīgi, jo krājumā bija tikai 140 grāmatas un vienā eksemplārā, kas nozīmē to, ka grāmatas var izmantot tikai viens students vienlaicīgi;

1.6. saskaņā ar licencēšanas noteikumu 14.punktu Izglītības un zinātnes ministrija, Ekonomikas ministrija, Pārresoru koordinācijas centrs, Augstākās izglītības padome un Latvijas Darba devēju konfederācija, pamatojoties uz Latvijas ilgtspējīgas attīstības stratēģiju, Nacionālo attīstības plānu un citiem attīstības plānošanas dokumentiem, sniedza viedokli par augstskolas vai koledžas jaunā studiju virziena atbilstību valsts attīstības prioritātēm;

1.7. Ekonomikas ministrija 2014.gada 24.oktobra vēstulē Nr.312-1-14170 atzīst, ka studiju programmas saturā iekļauti tūrisma nozares būtiskākie un aktuālākie jautājumi un tas daļēji sasaucas ar Latvijas tūrisma politikas plānošanas dokumenta “Latvijas Tūrisma attīstības pamatnostādnes 2014.-2020.gadam” pamatvērtībām. Ekonomikas ministrija norāda, ka Latvijas Viesnīcu un restorānu asociācija atbalsta studiju programmas ieviešanu. Vienlaikus Ekonomikas ministrija norāda, ka, ņemot vērā kopējo vadībzinību jomas speciālistu lielo piedāvājumu darba tirgū un studiju virzienam atbilstošo studiju programmu piedāvājumu divās koledžās un divās augstskolās, Viesmīlības, ēdināšanas, tirdzniecības un citu pakalpojumu profesiju grupā var veidoties speciālistu pārpalikums un Ekonomikas ministrija neredz nepieciešamību jaunas studiju programmas izveidei;

1.8. Pārresoru koordinācijas centrs 2014.gada 27.janvāra vēstulē Nr.1.2-5/6 izteikts viedoklis, ka studiju programmas saturs nav pretrunā ar Latvijas ilgtspējīgas attīstības stratēģiju līdz 2030.gadam (turpmāk – stratēģija) un Nacionālo attīstības plānu 2014.-2020.gadam (turpmāk – nacionālais attīstības plāns), jo nacionālais attīstības plāns pievēršas tūrisma attīstībai kā vienai no nozarēm, kas ļauj veidoties pievilcīgai uzņēmējdarbības videi, savukārt stratēģijā teikts, ka turpmākajos gados ir jāveicina Latvijas tūrisma industrijas nostiprināšanās. Pārresoru koordinācijas centrs uzskata, ka studiju programmā ir iekļautas profesionālās darbības veikšanai nepieciešamās profesionālās kompetences, profesionālās darbības pamatuzdevumu veikšanai nepieciešamās prasmes un zināšanas. Atbilstoši Ekonomikas ministrijas izstrādātajam Informatīvajam ziņojumam par darba tirgus vidēja un ilgtermiņa prognozēm[[1]](#footnote-1) (turpmāk – darba tirgus prognozes) būs nepieciešams darbaspēks viesnīcu, restorānu un tūrisma jomā;

1.9. Augstākās izglītības padome 2014.gada 4.februāra vēstulē Nr.1.12./10 norāda, ka 2014.gada 23.janvāra sēdē uzklausījusi koledžas pārstāvi J.Pasnaku. Augstākās izglītības padome atzīst, ka jāņem vērā apstāklis, ka studijas tiks organizētas studentiem no citām valstīm, līdz ar to studiju virziens atbilst nacionālajā attīstības plānā norādītajam virzienam “Augstražīga un eksportspējīga ražošana un starptautiski konkurētspējīgi pakalpojumi”;

1.10. Latvijas Darba devēju konfederācija 2014.gada 11.februāra vēstulē Nr.2-9/34 norāda, ka saskaņā ar darba tirgus prognozēm, viesnīcu un ēdināšanas nozares izaugsme līdz 2020.gadam ir paredzama augstākā par vidējo, lai gan šo nozaru izaugsmi lielā mērā var ietekmēt dažādi ārējie ekonomiskie faktori. Tiek prognozēts pakāpenisks pieaugums Viesmīlības, ēdināšanas, tirdzniecības un citu pakalpojumu jomas vadītāju profesiju grupā no 7,9 tūkstošiem 2012.gadā līdz 8,8 tūkstošiem 2015.gadā, 10 tūkstošiem – 2020 gadā, 12,3 tūkstošiem – 2030.gadā. Koledža kļūs par pirmo augstākās izglītības iestādi, kas sagatavo speciālistus darbam viesnīcās, kas ir pieprasīti darba tirgū. Latvijas Darba devēju konfederācija norāda, ka koledžai ir laba sadarbība ar Latvijas Viesnīcu un restorānu asociāciju un tā piedalās profesionālās izglītības Tūrisma un viesmīlības nozares ekspertu padomē, un mērķtiecīgi strādā pie profesionālās izglītības programmu izstrādes un pilnveidošanas. Latvijas Darba devēju konfederācijas vērtējumā koledžas pasniedzēji ir nozarē praktizējoši, respektēti speciālisti un koledža savā darbā ievieš ārzemēs izstrādātas programmas;

1.11. Izglītības un zinātnes ministrija, sniedzot viedokli par studiju virziena atbilstību valsts attīstības prioritātēm, norāda, ka Izglītības attīstības pamatnostādnes 2014.-2020.gadam (turpmāk – pamatnostādnes) nosaka, ka ir nepieciešams īstenot augstākās izglītības pārstrukturizēšanas pasākumus, kas vērsti uz studējošo skaita proporcijas maiņu atbilstoši darba tirgus vidēja termiņa un ilgtermiņa prognozēm, un sniedzot atbalstu pirmā līmeņa profesionālās augstākās izglītības (t.i., koledžu) piedāvājuma palielināšanai.

Stratēģija nosaka, ka „efektīva … augstākās izglītības sistēma ir izšķirošs Latvijas konkurētspējas un cilvēkkapitāla vērtības faktors.” Pamatnostādnes kā vienu no Latvijas augstākās izglītības pamatproblēmām izvirza sistēmas pārlieko sadrumstalotību, par ko liecina studējošo skaitam un tā dinamikai neatbilstoši liels augstskolu un studiju programmu skaits. Augstākās izglītības resursu sadrumstalotība mazina augstskolu iespējas kļūt konkurētspējīgām starptautiskā līmenī un nodrošināt kvalitatīvu izglītību. Atverot studiju virzienu koledžā, tiks uzsākta vēl vienas nelielas augstākās izglītības iestādes darbība Latvijā, kas īstenos tikai vienu viszemākā līmeņa augstākās izglītības studiju programmu. Salīdzinājumā ar lielāko daļu no pašlaik darbojošām koledžām, studiju programmas licencēšanas gadījumā koledža būs neliela, līdz ar to studiju kvalitātes nodrošināšanas izmaksas un administratīvie izdevumi uz vienu studējošo būs augstāki nekā vidēji. Koledžas iesniegums liecina, ka koledža neplāno investēt studiju īstenošanā būtiskus līdzekļus, bet gan akadēmiskā personāla atalgojumu, gan materiāltehniskās bāzes attīstību finansēt no studiju maksas ieņēmumiem. Pastāvot lejupejošam studējošo skaitam demogrāfisko apstākļu ietekmē, Izglītības un zinātnes ministrija saskata paaugstinātus riskus koledžas sekmīgas darbības ilgtspējai, kā arī iespējām piesaistīt kvalificētus mācībspēkus.

Nacionālajā attīstības plānā ir noteikts, ka augstākajai izglītībai jākļūst par plaši pieprasītu Latvijas eksporta pakalpojumu. Piedāvājot studijas angļu valodā, piesaistot ārvalstu studentus, koledžas darbība veicinātu augstākās izglītības internacionalizāciju, kas ir viens no mērķiem atbilstoši stratēģijā, nacionālajā attīstības plānā un pamatnostādnēs noteiktajam. Tomēr pamatnostādnes vērš uzmanību arī uz riskiem: „nepietiekami ieguldījumi augstākajā izglītībā un studējošo dzīves un sociālajā infrastruktūrā, vienlaikus nosakot mērķi palielināt ārvalstu studējošo skaitu, rada risku, ka Latvijas augstākās izglītības konkurētspējīgā priekšrocība būs zema pakalpojuma cena, un līdz ar to tiks piesaistīti studenti ar zemāku zināšanu līmeni, kas neveicinās Latvijas prestižu vienotajā augstākās izglītības telpā.”. Koledžas iesniegumā nav minēts, ka tā gatavotos investēt dienesta viesnīcu iekārtošanā vai citu atbalsta pakalpojumu sniegšanā ārvalstu studējošajiem, līdz ar to pastāv risks, ka koledžas rīcības ārvalstu studentu piesaistei nodarīs zaudējumus Latvijas augstākās izglītības prestižam kopumā.

Studiju virzienam „Viesnīcu un restorānu serviss, tūrisma un atpūtas organizācija” atbilstošas studiju programmas pašlaik tiek īstenotas 10 augstākajās izglītības iestādēs. Pirmā līmeņa profesionālās augstākās izglītības studiju programmas, kuras atbilst studiju virzienam, tiek piedāvātas trīs koledžās – Labklājības ministrijas Sociālās integrācijas valsts aģentūrā, Alberta koledžā un Biznesa vadības koledžā, kā arī divās augstskolās – Biznesa augstskolā Turība un Informācijas sistēmu menedžmenta augstskolā, īstenojot studiju programmas latviešu valodā.

Ministru kabineta 2005.gada 22.februāra noteikumu Nr.134 „Noteikumi par koledžas darbības uzsākšanas kritērijiem” 2.6.apakšpunkts nosaka, ka koledžā ir jābūt bibliotēkai, kurā pieejama studiju programmu apguvei nepieciešamā literatūra un informatīvie izdevumi. Koledžas iesniegums liecina, ka studiju kursu apguvei nepieciešamās obligātās literatūras sarakstā ir iekļauti 63 literatūras avoti, bet tikai 9 no tiem ir pieejami koledžas bibliotēkā. Studiju rezultātus nav iespējams sasniegt, jo studējošiem nav pieejama mācību literatūra. Koledžas bibliotēkas resursi ir uzskatāmi kā pieticīgi (eksperta apmeklējuma laikā 140 grāmatas), visas grāmatas ir tikai vienā eksemplārā, kas nozīmē, ka to varēs izmantot tikai viens students vienlaicīgi un praktiski tikai lasītavā. Koledžas iesniegumā norādīts, ka koledžas īpašumā ir 12 datori, kas ir uzskatāms par trūcīgu tehnisko nodrošinājumu mūsdienīgu studiju īstenošanai.

Ņemot vērā minēto, Izglītības un zinātnes ministrija secina, ka plānotā studiju virziena atvēršana ir skatāma nacionālajā attīstības plānā, stratēģijā un pamatnostādnēs noteikto valsts attīstības prioritāšu kontekstā. Vēl vienas augstākās izglītības iestādes atvēršana ietekmēs visas augstākās izglītības institucionālās sistēmas attīstību, jo veicinās augstākās izglītības resursu sadrumstalotību, kas mazina augstskolu iespējas kļūt konkurētspējīgām starptautiskā līmenī. No koledžas iesnieguma izriet, ka tās turpmāko attīstību ir paredzēts finansēt no studiju maksas ieņēmumiem. Tā kā studējošo skaits samazinās, pastāv drošticami riski pietiekamu ieņēmumu iegūšanai, lai nodrošinātu koledžas darbības ilgtspēju, tajā skaitā, piesaistītu kvalificētu akadēmisko personālu un attīstītu studiju infrastruktūru. Savukārt koledžas plānotā darbība ārvalstu studentu piesaistīšanā var radīt riskus mūsu valsts augstākās izglītības prestižam vienotajā augstākās izglītības telpā, jo no koledžas iesnieguma neizriet, ka tā plānotu investēt dienesta viesnīcu iekārtošanā vai citu atbalsta pakalpojumu sniegšanā ārvalstu studējošajiem.

2. Saskaņā ar licencēšanas noteikumu 14.punktu Izglītības un zinātnes ministrija sagatavo un iesniedz Ministru kabinetā tiesību akta projektu par jauna studiju virziena atvēršanu vai par atteikumu atvērt jaunu studiju virzienu koledžā. Minētajam tiesību akta projektam tiek pievienots eksperta atzinums par augstskolai vai koledžai pieejamiem resursiem, kā arī Izglītības un zinātnes ministrijas, Ekonomikas ministrijas, Pārresoru koordinācijas centra, Augstākās izglītības padomes un Latvijas Darba devēju konfederācijas viedoklis par augstskolas vai koledžas jaunā studiju virziena atbilstību valsts attīstības prioritātēm.

3. Jautājums par studiju virziena „Viesnīcu un restorānu serviss, tūrisma un atpūtas organizācija” atvēršanu koledžā tika izskatīts Ministru kabineta 2014.gada 2.decembra sēdē, un tajā pausti šādi viedokļi:

3.1. Izglītības un zinātnes ministrijas pārstāve norāda, ka ministrija, saņemot atzinumus no licencēšanas noteikumu 14.punktā minētajām institūcijām, veica papildu visu koledžas resursu un valsts attīstības prioritātes nosakošo nostādņu apzināšanu, kā rezultātā tika saņemti dažādi vērtējumi. No Latvijas Darba devēju konfederācijas tika saņemts pozitīvs vērtējums, savukārt Ekonomikas ministrijas un Izglītības un zinātnes ministrijas viedoklis ir, ka studiju virziens “Viesnīcu un restorānu serviss, tūrisma un atpūtas organizācija” nav nepieciešams, jo šajā nozarē ir gaidāma pārprodukcija un tālākās izglītības sadrumstalotība. Pēc atkārtota eksperta izvērtējuma tika konstatēts, ka koledžas resursi ir nepietiekami studiju programmas īstenošanai;

3.2. Rektoru padomes pārstāvis uzsver, ka studiju programmas īstenošanai studiju virzienā “Viesnīcu un restorānu serviss, tūrisma un atpūtas organizācija” koledžai ir trīs īrētas telpas. Bibliotēkai ir atvēlēts maz līdzekļu. Nav praktiskās apmācības bāzes, savukārt pirmā līmeņa profesionālās augstākās izglītības valsts standarts nosaka, ka ne mazāk kā 30 procentu studiju jāīsteno kā praktiskas studijas. Šobrīd vairākas augstskolas jau īsteno studiju virzienu “Viesnīcu un restorānu serviss, tūrisma un atpūtas organizācija”, līdz ar to studiju iespējas ir nodrošinātas;

3.3. koledžas pārstāve J.Pasnaka norāda, ka koledžas iesniegums Izglītības un zinātnes ministrijā tika iesniegts pirms gada, t.i., 2013.gada beigās. Eksperta un institūciju viedokļi sākotnēji bija pozitīvi. Koledža vairākkārt vērsās ministrijā ar lūgumu paātrināt Ministru kabineta rīkojuma projekta par studiju virziena atvēršanu sagatavošanu, taču tikai pēc sūdzības iesniegšanas Ministru prezidentei Izglītības un zinātnes ministrija lūdza ekspertam un institūcijām iesniegt atkārtotus vērtējumus. Atkārtotajos vērtējumos sniegtais viedoklis par resursu nepietiekamību neatbilst faktiskajai situācijai. Izglītības kvalitātes valsts dienests 2014.gada augustā izvērtēja koledžai pieejamos resursus, tai skaitā bibliotēku, telpas, un atzina tos par atbilstošiem normatīvajos aktos noteiktajām prasībām. Turklāt koledža pēc sākotnējo atzinumu saņemšanas ir veikusi ieguldījumus materiālajā bāzē, telpu renovācijā un rekonstrukcijā. Koledžas pārstāve uzsver, ka koledža strādā starptautiskā līmenī divus gadus, īstenojot profesionālās tālākizglītības programmas, un 50 procentu no izglītojamajiem šajā programmā ir izglītojamie no ārvalstīm. Studiju programma tiks pasniegta angļu valodā, un tā ir orientēta uz studējošiem no ārvalstīm. Koledžas mērķis ir darboties ne tikai Latvijā, bet arī ārvalstīs, piesaistot ārvalstu studentus un finansējumu;

3.4. Ekonomikas ministre uzsver, ka normatīvo aktu regulējuma mērķis ir mazināt iespējas licencēt studiju programmas, kuras nav nepieciešamas Latvijas tautsaimniecībai, tādējādi nesašķeļot arī kopējo izglītības sistēmu. Tāpēc Augstskolu likums pirms studiju programmas licencēšanas jaunā studiju virzienā nosaka nepieciešamību Ministru kabinetam lemt par studiju virziena atvēršanu. Minēto lēmumu Ministru kabinets pieņem, izvērtējot divus kritērijus, proti, studiju virziena nepieciešamība Latvijas tautsaimniecībai un koledžas resursu atbilstība izglītības kvalitātes valsts kritērijiem. Par abiem šiem kritērijiem Izglītības un zinātnes ministrija un eksperte ir paudušas negatīvu vērtējumu;

3.5. izglītības un zinātnes ministre kā prioritāru uzskata izglītības pieejamību un kvalitāti. Koledžai nav pārliecinošu pierādījumu izglītības kvalitātes nodrošināšanai.

4. Ministru kabinets ir izvērtējis koledžas pārstāves Ministru kabineta 2014.gada 2.decembra sēdē paustos argumentus un uzskata tos par nepamatotiem šādu iemeslu dēļ:

4.1. saskaņā ar Administratīvā procesa likuma 49.panta otro daļu, ja iestāde neievēro šajā likumā vai citā ārējā normatīvajā aktā noteikto termiņu, kurā tai administratīvā procesa gaitā jāizpilda procesuālā darbība kāda administratīvā procesa dalībnieka labā, šis administratīvā procesa dalībnieks var iesniegt sūdzību augstākā iestādē, bet, ja augstākas iestādes nav vai tā ir Ministru kabinets, - tiesā. Ne no minētās normas, ne arī citas tiesību normas neizriet, ka termiņa nokavējums no iestādes puses ietekmētu galīgā lēmuma administratīvajā lietā saturu. Ievērojot minēto, Izglītības un zinātnes ministrijas pieļautais procesuālais pārkāpums, savlaicīgi nesagatavojot un neiesniedzot Ministru kabinetā tiesību akta projektu par studiju virziena atvēršanu vai atteikumu to atvērt un tādējādi neievērojot normatīvajos aktos noteikto termiņu lēmuma pieņemšanai par studiju programmas licencēšanu, pats par sevi nav atzīstams par pamatu koledžai labvēlīga administratīva akta izdošanai;

4.2. Augstskolu likuma 55.2 panta ceturtās daļas 3.punkts nosaka, ka lēmumu par atteikumu licencēt studiju programmu pieņem, ja studiju, informatīvā bāze (tai skaitā bibliotēka), finansiālā un materiāltehniskā bāze neatbilst studiju programmas īstenošanas nosacījumiem. Savukārt minētā panta sestās daļas 6.punkts nosaka, ka par licences anulēšanu studiju programmai lemj, ja koledža nenodrošina atbilstošu informatīvo bāzi (tai skaitā bibliotēku). Ministru kabineta 2005.gada 22.februāra noteikumu Nr.134 „Noteikumi par koledžas darbības uzsākšanas kritērijiem” 2.6.apakšpunkts nosaka, ka koledžā ir bibliotēka, kurā pieejama studiju programmu apguvei nepieciešamā literatūra un informatīvie izdevumi, ir pieslēgums globālajam tīmeklim (interneta pieslēgums), lai nodrošinātu pieeju Latvijas un starptautiskajiem elektroniskajiem literatūras un periodikas krājumiem, kas nepieciešami patstāvīgajam, zinātniskajam un pētnieciskajam darbam. Saskaņā ar Ministru kabineta 2001.gada 20.marta noteikumu Nr.141 „Noteikumi par pirmā līmeņa profesionālās augstākās izglītības valsts standartu” 7.4.apakšpunktu studiju procesā ne mazāk kā 30 procentu no studiju kursu apjoma īsteno praktiski. No minētajām normām izriet, ka bibliotēkas esamība un pieejamība studējošiem ir nozīmīgs apstāklis augstākās izglītības iegūšanā un studiju programmas īstenošanā, kas ir saistīts ar studējošo patstāvīgo darbu.

No šā rīkojuma 1.5.apakšpunktā minētā eksperta atzinuma, rīkojuma 1.11.apakšpunktā minētā Izglītības un zinātnes ministrijas viedokļa un no Izglītības kvalitātes valsts dienesta 2014.gada 12.augusta pārbaudes aktā Nr.138/14 norādītā, ka kopējais grāmatu fonds ir 260 vienības, ka bibliotēkā ir iekārtotas dažas darba vietas lasītājiem un ka ir dators ar interneta pieslēgumu un pieeju elektroniskajiem resursiem un datu bāzēm, objektīvi izriet fakts, ka bibliotēkas resursi ir nepilnīgi un ka tie nespēj nodrošināt studējošo pilnvērtīgu izglītošanu. Minētais trūkums, ņemot vērā informatīvās bāzes lielo nozīmi atbilstošas izglītības iegūšanā, studējošo patstāvīgā darba nodrošināšanā, var būt patstāvīgs pamats atteikumam atvērt studiju virzienu;

4.3. Ministru kabinets lēmumu par studiju virziena atvēršanu pieņem, pamatojoties uz Augstskolu likuma 55.2 panta trešajā daļā noteiktajiem kritērijiem, un tie ir piemērojami neatkarīgi no studiju programmas īstenošanas valodas un studējošo valstiskās piederības. Ievērojot minēto, kā arī šā rīkojuma 1.11.apakšpunktā minēto Izglītības un zinātnes ministrijas viedokli attiecībā uz risku nodarīt zaudējumus Latvijas augstākās izglītības prestižam kopumā, secināms, ka plānotais ārvalsts studējošo īpatsvars pats par sevi nav pamats pieņemt koledžai labvēlīgu administratīvo aktu.

5. Izvērtējot iepriekš minēto, secināms, ka studiju virziena „Viesnīcu un restorānu serviss, tūrisma un atpūtas organizācija” atvēršana koledžā neatbilst valsts attīstības prioritātēm un ka koledžai ir nepietiekama informatīvā bāze. Studiju virziena atvēršana nav atbalstāma šādu iemeslu dēļ:

5.1. i**evērojot** paredzamo darba tirgus piesātinājumu, nav atbalstāma ierosme veidot jaunas studiju programmas izglītības tematiskajā grupā „Pakalpojumi”. Minēto apstiprina darba tirgus prognozēs norādītais**, ka, s**aglabājoties esošai sagatavošanas intensitātei, būtiskākais darbaspēka pārpalikums augstākās izglītības grupā sagaidāms starp iedzīvotājiem ar izglītību humanitārās zinātnēs un pakalpojumu jomā. Neskatoties uz to, ka pieprasījums pēc atbilstošās kvalifikācijas speciālistiem vidējā un ilgtermiņā varētu palielināties, tomēr nav sagaidāms, ka jauno darbavietu pieaugums nākotnē varētu būt tik liels, lai akumulētu kaut pusi no darba tirgū ienākošo atbilstošās kvalifikācijas jauno speciālistu skaita. Darbaspēka pārpalikums ar izglītību humanitārajā jomā, kā arī pakalpojumu jomā 2020.gadā varētu pārsniegt pat 20 procentus. **Atbilstoši darba tirgus prognozēm, saglabājoties pašreizējai darbaspēka sagatavošanas struktūrai, izglītības tematiskajā grupā “Pakalpojumi” speciālistu ar augstāko izglītību piedāvājums 2020.gadā pārsniegs pieprasījumu par 3,8 tūkstošiem cilvēku, bet 2030.gadā šī disproporcija palielināsies līdz 7,5 tūkstošiem cilvēku;**

5.2. stratēģija nosaka, ka efektīva un elastīga augstākās izglītības sistēma ir izšķirošs Latvijas konkurētspējas un cilvēkkapitāla vērtības faktors. Savukārt nacionālais attīstības plāns ka vienu no rīcības virziena **“Attīstīta pētniecība, inovācija un augstākā izglītība”** ietvaros veicamajiem uzdevumiem nosaka augstākās izglītības konkurētspēju un konsolidāciju, materiāltehniskās bāzes (aprīkojums) attīstību. Pamatnostādnes kā vienu no Latvijas augstākās izglītības pamtaproblēmām nosaka augstākās izglītības sistēmas pārlieku sadrumstalotību, par to liecina studējošo skaitam un tā dinamikai neatbilstoši liels augstskolu un studiju programmu skaits. Laika posmā no 2006.gada līdz 2012.gadam, samazinoties studējošo skaitam par 27 procentiem, vienlaikus ir pieaudzis augstākās izglītības iestāžu skaits. 2006.gadā Latvijā darbojās 54 akreditētas augstākās izglītības iestādes, 2012.gadā - 57 augstākās izglītības iestādes. Piedāvāto studiju programmu skaits 2012./2013.akadēmiskā gada sākumā bija ievērojami lielāks (912 programmu) nekā 2006./2007.akadēmiskā gada sākumā (616 programmu). Minētais liecina par augstākās izglītības resursu sadrumstalotību, kas mazina augstskolu iespējas kļūt konkurētspējīgām starptautiskā līmenī un nodrošināt kvalitatīvu izglītību.

Studiju virzienam „Viesnīcu un restorānu serviss, tūrisma un atpūtas organizācija” atbilstošas studiju programmas pašlaik tiek īstenotas 10 augstākajās izglītības iestādēs, t.sk., piecas pirmā līmeņa profesionālās augstākās izglītības studiju programmas īsteno piecas augstākās izglītības iestādes. Tādējādi jau pašlaik tiek nodrošināts pietiekams augstākās izglītības piedāvājums minētajā studiju virzienā, un studiju virziena atvēršana koledžā būtu pretrunā ar stratēģijā, nacionālā attīstības plānā un pamatnostādnēs noteikto uzdevumu par augstākās izglītības konkurētspēju un konsolidāciju;

5.3. pamatnostādnes nosaka, ka augstākās izglītības atvērtības starptautiskai sadarbībai un informācijas apmaiņai veicināšana, kā arī eksportspējas kāpināšana ir viens no prioritārajiem augstākās izglītības attīstības rīcības virzieniem. Vienlaikus pamatnostādnes vērš uzmanību arī uz riskiem: „nepietiekami ieguldījumi augstākajā izglītībā un studējošo dzīves un sociālajā infrastruktūrā, vienlaikus nosakot mērķi palielināt ārvalstu studējošo skaitu, rada risku, ka Latvijas augstākās izglītības konkurētspējīgā priekšrocība būs zema pakalpojuma cena, un līdz ar to tiks piesaistīti studenti ar zemāku zināšanu līmeni, kas neveicinās mūsu valsts prestižu vienotajā augstākās izglītības telpā.” Ievērojot, ka no koledžas iesnieguma neizriet, ka tā gatavotos ieguldīt līdzekļus atbalsta pakalpojumu sniegšanā ārvalstu studējošajiem, pastāv risks, ka koledžas rīcības ārvalstu studentu piesaistei nodarīs zaudējumus Latvijas augstākās izglītības prestižam kopumā;

5.4. no šā rīkojuma 4.2.apakšpunktā minētajām tiesību normām izriet, ka bibliotēkas esamība un pieejamība studējošiem ir nozīmīgs apstāklis augstākās izglītības iegūšanā un studiju programmas īstenošanā, kas ir saistīts ar studējošo patstāvīgo darbu. Eksperta vizītes laikā koledžas bibliotēkas resursi sastāvēja tikai no 140 grāmatām, tie saturēja tikai 9 grāmatas no obligātās literatūras sarakstā iekļautajām 63 nosaukumu grāmatām. Lai arī koledžas bibliotēkas fonds laika posmā kopš eksperta vizītes 2014.gada janvārī līdz Izglītības kvalitātes valsts dienesta veiktajai pārbaudei 2014.gada augustā ir papildināts līdz 260 grāmatām, šādā apjomā tas arvien uzskatāms par ļoti niecīgu un nevar nodrošināt studējošo pilnvērtīgu izglītošanu, viņu zināšanu ieguvi atbilstoši profesijas standartā un pirmā līmeņa profesionālās augstākās izglītības valsts standarta prasībām. Bibliotēkā ir izvietotas dažas vietas lasītājiem un viena darba vieta pie datora, kam ir pieeja pie elektroniskajiem resursiem un datu bāzēm. Ņemot vērā, ka koledža plāno jau pirmajā studiju gadā uzņemt 70 studējošos, viņu pilnvērtīga apmācība nav iespējama, nodrošinot vienu darba vietu bibliotēkā. Trūcīgie informatīvie un infrastruktūras resursi bibliotēkā nevar nodrošināt pilnvērtīgas akadēmiskas vides veidošanos, kurā saturiski bagāta bibliotēka attiecīgajā nozarē ir neatņemama sastāvdaļa un studējošo studiju, pētniecisks darbs bibliotēkas lasītavā ir uzskatāms par neatņemamu ikdienas darba daļu studiju rezultātu sasniegšanai. Rezultātā studējošiem nevar izveidoties pastāvīgas patstāvīgas mācīšanās iemaņas, kas nepieciešamas mūsdienu mainīgā darba tirgus prasībām.

6. Izvērtējot atteikuma izsniegšanas lietderību, jāsecina, ka konkrēta satura administratīvais akts ir nepieciešams leģitīma mērķa sasniegšanai, proti, lai nodrošinātu valsts tautsaimniecības attīstību, būtu atbalstāma jaunu studiju programmu veidošana, ievērojot Latvijas darba tirgus pieprasījumu, kas šobrīd pieprasa speciālistus inženierzinātnēs, dabas zinātnēs, ražošanā un būvniecībā, matemātikā un informācijas tehnoloģijās. Valsts tautsaimniecības attīstība nav tikai valsts dibinātu augstskolu un koledžu uzdevums, jo jebkura augstskola un koledža izsniedz diplomu valsts vārdā, tādējādi piedāvājot augstāko izglītību. Augstākās izglītības iestādei jādarbojas sabiedrības interesēs, nodrošinot kvalitatīvas augstākās izglītības iespējas, šim nolūkam ievērojot savā darbā noteiktu kārtību, nodrošinot personāla atbilstošu kvalifikāciju un darba kvalitāti. Sabiedrībai ir tiesības paļauties, ka augstākās izglītības iestāde, šajā gadījumā, koledža, ir pilnībā ievērojusi tai normatīvajos tiesību aktos noteikto darbības kārtību un atbilst augtākās izglītības kvalitātes standartiem. Šāda mērķa sasniegšanai nav iespējams noteikt mazāk ierobežojošus līdzekļus, jo Augstskolu likuma 55.2panta trešā daļa un licencēšanas noteikumu 14.punkts paredz tikai divas iespējas lēmuma pieņemšanai, respektīvi, atvērt koledžā studiju virzienu vai atteikt atvērt studiju virzienu. Nodrošinot valsts tautsaimniecības attīstības intereses, augstākās izglītības jomai būtu jākoncentrējas uz nepieciešamo speciālistu radīšanu un kvalitātes paaugstināšanu esošajās augstākās izglītības iestādēs. Koledžai uzliktais ierobežojums ir mazāks nekā sabiedrības ieguvums, jo ar atteikumu atvērt koledžā studiju virzienu „Viesnīcu un restorānu serviss, tūrisma un atpūtas organizācija” netiek uzlikts aizliegums koledžai nodarboties ar izglītības pakalpojumu sniegšanu, t.sk. augstākās izglītības studiju programmu īstenošanu, bet tiek atteikts atvērt konkrēto studiju virzienu, jo tas nenodrošinās sabiedrības intereses iegūt izglītību tajā jomā, kas nepieciešama valsts tautsaimniecības attīstībai un nepalielinās riskus kvalitatīvas augstākās izglītības sistēmas attīstībai.

7. Ievērojot minētos apsvērumus un pamatojoties uz Augstskolu likuma 55.2 panta trešo daļu, ceturtās daļas 3.punktu, sestās daļas 6.punktu, licencēšanas noteikumu 14.punktu, Ministru kabineta 2001.gada 20.marta noteikumu Nr.141 „Noteikumi par pirmā līmeņa profesionālās augstākās izglītības valsts standartu” 7.4.apakšpunktu, Ministru kabineta 2005.gada 22.februāra noteikumu Nr.134 „Noteikumi par koledžas darbības uzsākšanas kritērijiem” 2.6.apakšpunktu, Ministru kabinets nolemj atteikt atvērt studiju virzienu „Viesnīcu un restorānu serviss, tūrisma un atpūtas organizācija” sabiedrībā ar ierobežotu atbildību “HOTEL SCHOOL” Viesnīcu biznesa koledža”*.*

8. Šo rīkojumu saskaņā ar Administratīvā procesa likuma 76.panta otro daļu, 188.panta pirmo un otro daļu un 189.panta pirmo daļu var pārsūdzēt Administratīvajā rajona tiesā mēneša laikā no šā rīkojuma publicēšanas dienas oficiālajā izdevumā “Latvijas Vēstnesis”.

Ministru prezidente Laimdota Straujuma

Izglītības un zinātnes ministre Mārīte Seile

Iesniedzējs: Izglītības un zinātnes ministre M.Seile

Vizē:

Valsts sekretāre S.Liepiņa

06.01.2014.

3580

I.Stūre

67047899

[Inese.Sture@izm.gov.lv](mailto:Inese.Sture@izm.gov.lv)

I.Logina

67047857

Iveta.Logina@izm.gov.lv

1. https://em.gov.lv/files/tautsaimniecibas\_attistiba/EMZino\_150814.pdf [↑](#footnote-ref-1)